Barnaréttindavika frístundaheimila á vegum Tjarnarinnar stendur nú sem hæst og hefðinni samkvæmt var farið í Réttindagöngu um miðborgina á miðvikudaginn . Þess var líka minnst að Barnasáttmáli Sameinuðu þjóðanna er 30 ára í dag þannig að Réttindagöngunni lauk með afmælishátíð í Listasafni Reykjavíkur . 250 börn í 2. bekk á frístundaheimilunum Draumalandi við Austurbæjarskóla , Eldflauginni við Hlíðaskóla , Halastjörnunni við Háteigsskóla , Selinu við Melaskóla , Skýjaborgum við Vesturbæjarskóla og Undralandi við Grandaskóla fóru með spjöld í réttindagöngu í dag . Markmið göngunnar er að veita börnunum vettvang og pláss í almannarými til þess að fagna lögvörðum réttindum sínum og minna aðra á þau . Ber þar hæst ákvæði Barnasáttmála Sameinuðu þjóðanna . Eitt af meginmarkmiðum frístundaheimilanna er að börn hafi val um þátttöku og viðfangsefnin í starfinu og að lýðræðisleg vinnubrögð séu í heiðri höfð . Mikið er lagt upp úr því að hlusta eftir röddum barnanna og fá fram skoðanir þeirra á stórum jafnt sem smáum málefnum þannig að þarfir þeirra og óskir leggi grunninn að öllu starfinu . Í Réttindaviku er börnunum m.a. kennt hvað ákvæði Barnasáttmálans fela í sér , þau kynnast því hvað felst í lýðræðislegum vinnubrögðum og læra hvaða munur er á réttindum og forréttindum . Með löggildingu Barnasáttmálans var réttur barna til þátttöku hins vegar gerður jafn rétthár rétti þeirra til verndar og umhyggju . Á það var bent í Réttindagöngunni í dag sem miðar að því að styrkja rödd barna í samfélaginu . Gengið var frá Skólavörðuholti að Hafnarhúsinu þar sem borgarstjóri bauð börnunum upp á hátíðardagskrá og veitingar .